《黄俊升大士招同雪槱和尚放舟海珠寺分赋》
明代·释元觉

剖出神珠纵泳游，水天空阔胜南洲。光摇碧渚连云汉，气漾春波撼海楼。

未渡五仙疑石化，曾拈一苇共鸥浮。台前雅集三生话，风起潮声见九秋。

作者简介：元觉（一六二四—一六八一），字离幻。晚居石洞，因以为号。顺德人。俗姓简。从宗公剃度，礼栖壑受圆具。宗公示寂，遂继席主法华林寺。后住循州罗浮石洞。事见清温汝能《粤东诗海》卷九八。